Norjan ilmatieteen laitos

Norjan ilmatieteen laitos (norj. Meteorologisk institutt, engl. Norwegian Meteorological Institute; lyhenne MET Norway, verkkosivusta met.no) on Norjassa ilma- ja meritieteen alalla toimiva valtionlaitos. Se tuottaa operatiivisesti sääennustuspalvelua sekä sää- ja ilmastohavaintoja, tekee tuotekehitystä ja tieteellistä tutkimustyötä. Laitos on perustettu vuonna 1866. Päätoimipiste on Oslossa, aluekeskukset Bergenissä ja Tromsössä. Hallinnollisesti MET Norway on Norjan ilmasto- ja ympäristöministeriön alainen laitos. Sen palveluksessa on runsas 400 henkilöä, joista tutkijoita on yli 110. Yhteistyössä Norjan yleiradioyhtiö NRK:n (Norsk Rikskringkasting) kanssa Norjan ilmatieteen laitos ylläpitää kattavaa Yr-sääpalvelusivustoa (yr.no). Helsingin Sanomien tammikuussa 2019 raportoimassa vertailussa, sanomalehden suosituksi mainitseman Yr-palvelun lämpötilaennuste Helsinkiin ja Tampereelle oli valitulla vuoden 2018 lopun tarkastelujaksolla hieman Suomen Ilmatieteen laitoksen ja sääpalveluyritys Forecan ennusteita tarkempi. Norjan ilmatieteen laitos käyttää sää- ja meriennusteiden laskemiseksi ja muihin tarpeisiinsa kahden eri supertietokonekeskuksen resursseja. Nämä ovat Linköpingin yliopiston yhteydessä sijaitsevan Ruotsin kansallinen supertietokonekeskus ja Norjan teknis-luonnontieteellisen yliopiston yhteydessä sijaitseva supertietokonekeskus. Lähteet Aiheesta muualla Kuvia tai muita tiedostoja aiheesta Norjan ilmatieteen laitos Wikimedia Commonsissa